Klaus von Klitzing
Klaus von Klitzing, f. 28.6.1943, tysk fysiker, professor ved München Tekniske Universitet 1980-84 og fra 1985 leder af Max-Planck-Instituttet for faststoffysik i Stuttgart. I 1985 fik Klitzing nobelprisen i fysik for opdagelsen af den kvantiserede Hall-effekt. Opdagelsen har fået betydning for studiet af elektroniske komponenters ledende egenskaber i stærke magnetfelter og har ført til etableringen af yderst nøjagtige målemetoder for elektrisk modstand.